Suomen elokuvasäätiö ja Yle ovat antaneet tukensa Saatanan kanit -lyhytelokuvalle, joka kertoo 49-vuotiaan Raimon naapuriin muuttavasta seksikultista.

Suomen elokuvasäätiö julkaisi tiistaina vuoden ensimmäiset tukien saajat. Tukia myönnettiin 102 hakijalle yhteensä yli yhdeksän miljoonaa euroa.

Yksi tuen saajista oli Elokuvayhtiö Komeetta Oy:n tuottama Saatanan kanit -lyhytelokuva. Lyhytelokuvalle myönnettiin tuotantotukea 70 000 euroa.

SES:n sivuilla elokuvaa kuvaillaan seuraavasti:

– Komedia 49-vuotiaasta Raimosta, jonka arjen rattaisiin heittää kapulan naapuriin muuttava seksikultti.

Elokuvayhtiö Komeetta Oy:n tuottaja Daniel Kuitunen kertoo, että kyseessä on palkitun ohjaajan Teemu Niukkasen musta komedia.

– Elokuvassa on kyse viisikymppisestä suomalaisesta Raimosta, joka on olevinaan hyvin suvaitsevainen uusia asioita kohtaan yhteiskunnassa. Naapuriin muuttaa satanistinen seksikultti, joka alkaa koetella Raimon niin sanottua suvaitsevaisuutta.

Kuitunen pitää 70 000 euron tukisummaa kohtuullisen suurena ja Suomen elokuvasäätiön panostusta isona.

– Tämä on projekti, jota me on työstetty useampi vuosi. Konsepti on sen verran kiinnostava, että SES ja Yleisradio ovat lähteneet mukaan ja näkevät, että tämä on satsauksen arvoinen.

Suomen elokuvasäätiön lyhyt- ja dokumenttielokuvien tuotantoneuvoja Pekka Uotila kertoo, että tuotantotukisumma ei ole mitenkään erikoisen suuri vaan lyhytelokuville jaettavien summien keskitasoa.

Uotinen ei lähde tarkemmin avaamaan, miksi juuri Saatanan kanit -elokuvalle on myönnetty tällainen tukisumma.

– Yleiselle tasolla tukipäätöksiä tehdään sillä tavalla, että on hakemuksia, jotka on jätetty tiettyyn aikaan mennessä. Niitä vertaillaan keskenään, ja katsotaan mihin päädytään.

– Meidän jutuissa (lyhyt- ja dokumenttielokuvissa) on se, että niillä pitää yleensä olla myös vastikkeellinen levittäjä – tässä tapauksessa Yleisradio – jolla taataan, että elokuvasäätiön tukema elokuva tulee koko kansan nähtäville.

Saatanan kanit -työnimellä kulkevaa elokuvaa ei välttämättä julkaista samalla nimellä.

– Kyseessähän on työnimi, ja niihin me ei oikeastaan oteta kantaa millään tavalla. Sitten kun teos on tehty, tuottaja käy nimeä uudestaan läpi. Joskus ne jäävät, joskus eivät.